Diari Oficial de la Generalitat Valenciana


Sumari del DOGV 3201, del 11-03-1998 (1998/900394)

DECRET 23/1998, de 2 de març, del Govern Valencià, pel qual es modifiquen els mòduls i bases de compensació per a procuradors, continguts en el Decret 299/1997, de 9 de desembre, d'Assistència Jurídica Gratuïta.
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/03/02/23/dof/vci/html**

### Dades del document

Número de DOGV
:   3201

Data del DOGV
:   11-03-1998

Secció del DOGV
:   I. DISPOSICIONS GENERALS

Número del document
:   1998/900394


Data del document
:   02-03-1998

Organisme emissor


Tipus de document
:   Decret

Anàlisi jurídica

 Descriptors 

:   * legislació
    * remuneració del treball
    * salari
    * professió jurídica
    * assistència judicial

DECRET 23/1998, de 2 de març, del Govern Valencià, pel qual es modifiquen els mòduls i bases de compensació per a procuradors, continguts en el Decret 299/1997, de 9 de desembre, d'Assistència Jurídica Gratuïta. [1998/C1885]  
Exposició de motius  
I. D'acord amb el que estableix la disposició addicional primera de la Llei 1/1996, de 10 de gener, d'Assistència Jurídica Gratuïta, el Govern Valencià ha aprovat, recentment, mitjançant el Decret 299/1997, de 9 de desembre, el Reglament d'Assistència Jurídica Gratuïta.  
Aquesta norma va ser dictada en exercici de les competències que, en virtut del que s'estableix en el Reial Decret 293/1995, de 24 de febrer, van ser transferides a la Generalitat Valenciana en matèria de justícia; entre elles, «la indemnització, si s'escau, de les actuacions corresponents a la defensa per advocat i representació per procurador dels tribunals en torn d'ofici davant els òrgans judicials amb seu en la Comunitat Valenciana i a l'assistència lletrada al detingut o presoner quan el lloc de custòdia estiga situat en el territori de la comunitat autònoma».  
II. En l'annex II de l'esmentat Decret 299/1997 van ser establits els mòduls i bases de compensació, segons els quals cal retribuir l'actuació de professionals que presten serveis d'assistència jurídica gratuïta en la Comunitat Valenciana.  
Aquest nou barem, en relació amb la indemnització que havien de percebre els procuradors i en contra dels aplicats fins ara, va introduir, per primera vegada en l'àmbit de la Comunitat Valenciana, la distinció entre jurisdicció civil i penal i, així mateix, entre les distintes fases dels procediments. Així, el Reial Decret 198/1995, de 27 de gener, sobre mesures per a instrumentar la subvenció estatal a l'assistència jurídica gratuïta, fixava una única compensació de 2.100 pessetes per a qualsevol tipus de procediment, i el Reial Decret 2.103/1996, de 20 de setembre, amb el qual es va aprovar el Reglament d'Assistència Jurídica Gratuïta de l'Estat, en el mateix sentit, fixava una única compensació de 2.300 pessetes.  
III. Després de la publicació i entrada en vigor del Decret 299/1997, ha quedat de manifest una determinada confusió en la interpretació i consegüent aplicació dels barems establits pels esmentats reials decrets 108/1995 i 2.103/1996, ja que en aquests s'utilitzava el terme procediment i s'aplicava un repartiment de la indemnització corresponent a cada procediment, en un 70% i 30% d'una forma confusa i, si partim de la base que es tractava d'indemnitzacions de 2.100 i 2.300 pessetes, poc lògic. Açò és així, perquè en les esmentades normes i a l'efecte de la retribució d'actuacions de torn d'ofici de procuradors no s'indicava, amb la precisió desitjable, si el procediment és un tot des de la seua iniciació fins a la sentència o si és cada una de les distintes fases processals que se succeeixen fins a la resolució final d'un plet.  
Per això, amb aquest decret es pretén aclarir, únicament a l'efecte de retribució d'actuacions, allò que hom entén per procediment, i revisar les quanties que, com a conseqüència de la confusió exposada, es van fixar en el Decret 299/1997.  
D'aquesta forma, per a superar les confusions de terminologia exposades, per a adequar degudament els barems i per a garantir, contra el que ha estat habitual fins ara, algun benefici per al procurador de torn d'ofici, atenent la mitjana de despeses suportades per les previsions de despesa bàsiques, resulta necessària i urgent la modificació del Decret 299/1997 en aquest aspecte.  
Igualment, la modificació que s'emprén suposa, respecte a les quanties establides fins ara per la normativa i llevat del supòsit dels recursos, un augment de les indemnitzacions; i recull, per primera vegada, en el barem de procuradors, la singularitat de certa categoria de procediments, com són els matrimonials que, per la seua especial dilació en el temps i la dificultats dels tràmits, i perquè suposen una major activitat i de previsions de despesa per al procurador, es retribueixen sempre a preu social, de manera més adequada als temps. Respecte d'això, cal apuntar la importància d'aquesta mesura, ja que, estadísticament, en l'àmbit civil aquest tipus de procediment és el més freqüent.  
IV. Pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries, i pel Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, ha estat atribuïda a la Conselleria de Benestar Social la gestió de les competències en matèria de justícia.  
Per tot això, amb la deliberació prèvia del Govern Valencià, en la reunió del dia 2 de març de 1998, a proposta de la consellera de Benestar Social i en virtut de les atribucions conferides pels articles 35.c, 38 i 40 de la Llei 5/1983, de 30 de desembre, de Govern Valencià,  
DECRETE  
Article únic  
Es modifica l'annex II del Decret 299/1997, de 9 de desembre, del Govern Valencià, d'assistència jurídica gratuïta, pel que fa a mòduls i bases de compensació econòmica per a procuradors i queda redactat de la següent forma:  
«Procuradors  
Jurisdicció civil  
Procediment en primera instància 2.400  
Procediment matrimonial 3.000  
Segona instància 2.300  
Jurisdicció penal  
Procediment en fase d'instrucció 2.400  
Fase de judici oral 2.400  
Segona instància 2.300»  
DISPOSICIÓ FINAL  
Aquest decret entrarà en vigor l'endemà de la seua publicació en el Diari Oficial de la Generalitat Valenciana i serà aplicable, amb eficàcia retroactiva, a les designacions de procurador efectuades a partir d'1 de gener de 1998.  
Alcoi, 2 de març de 1998  
El president de la Generalitat Valenciana,  
EDUARDO ZAPLANA HERNÁNDEZ-SORO  
La consellera de Benestar Social,  
MARCELA MIRÓ PÉREZ


Còpia Permalink ELI